**Dôvodová správa**

**Všeobecná časť**

K úpravám platného zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení uznesenia Ústavného súdu Slovenskej republiky č. 239/2014 Z. z. (ďalej aj len „zákon č. 180/2014 Z. z.“), ktorý ešte v plnom rozsahu nenadobudol účinnosť, je podľa nás v prípade inštitútu referenda potrebné pristúpiť ešte pred 1. júlom 2015 (kedy nadobudne účinnosť čl. I predmetného zákona).

V súčasnosti sme svedkami rôznych snáh viacerých politických strán využívať, resp. zneužívať inštitút referenda na politickú kampaň týchto strán, pričom predmetné politické strany sú si vedomé skutočnosti, že v prípade realizácie referenda sa uhrádzajú výdavky na referendum plne zo štátneho rozpočtu – a to vo výške cca 6 000 000 eur.

Vzhľadom na súčasnú situáciu pri konsolidácii verejných financií (štátneho rozpočtu) preto navrhujeme, aby politická strana, ktorá financovala alebo spolufinancovala aspoň sumou 5 000 eur náklady v súvislosti s organizáciou petície občanov, na základe ktorej prezident vyhlásil referendum, bola povinná zaplatiť štátu časť výdavkov spojených s referendom, a to:

a) 1 500 000 eur v prípade, ak sú výsledky referenda platné podľa Ústavy Slovenskej republiky, alebo

b) 3 000 000 eur v prípade, ak sú výsledky referenda neplatné podľa Ústavy Slovenskej republiky.

Súčasne sa v predmetnom zákone ustanovuje, že Ministerstvo vnútra Slovenskej republiky po dohode so Štatistickým úradom Slovenskej republiky a Ministerstvom financií Slovenskej republiky ustanoví všeobecne záväzným právnym predpisom jednotlivé druhy výdavkov spojených s voľbami, ktoré sa uhrádzajú zo štátneho rozpočtu, a spôsob ich úhrady, ako aj podrobnosti o spôsobe úhrady časti výdavkov spojených s referendom politickými stranami v zmysle tejto predkladanej novely zákona.

Predkladaný návrh zákona bude mať priaznivý dopad na verejné rozpočty (štátny rozpočet), pričom nebude mať sociálne vplyvy. Neprináša nárok na pracovné sily a nemá vplyv na zamestnanosť, životné prostredie a tvorbu pracovných miest, ani na podnikateľské prostredie.

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

**DOLOŽKA ZLUČITEĽNOSTI**

**návrhu zákona s právom Európskej únie**

1. **Navrhovateľ zákona:** poslanec Národnej rady Slovenskej republiky Alojz Hlina

2. **Názov návrhu zákona:** Návrh zákona, ktorým sa mení zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení uznesenia Ústavného súdu Slovenskej republiky č. 239/2014 Z. z.

3. **Problematika návrhu zákona:**

**a) nie je upravená v práve Európskych spoločenstiev**

**b) nie je upravená v práve Európskej únie**

**c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.**

**4.               Záväzky Slovenskej republiky vo vzťahu k Európskym spoločenstvám a Európskej únii:**

a)   Z Aktu o pristúpení Slovenskej republiky k Európskej únii nevyplývajú žiadne záväzky.

b) Z Aktu o pristúpení Slovenskej republiky k Európskej únii nevyplývajú v predmetnej oblasti žiadne prechodné obdobia.

c)    Bezpredmetné.

d)    V danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.

e)    Bezpredmetné.

**5.               Stupeň zlučiteľnosti návrhu právneho predpisu s právom Európskych spoločenstiev a právom Európskej únie:**  úplný

**6.               Gestor a spolupracujúce rezorty:**

**DOLOŽKA VYBRANÝCH VPLYVOV**

**A.1. Názov materiálu:**

Návrh zákona, ktorým sa mení zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení uznesenia Ústavného súdu Slovenskej republiky č. 239/2014 Z. z..

**A.2. Vplyvy:**

|  |  |  |  |
| --- | --- | --- | --- |
|  | Pozitívne\* | Žiadne\* | Negatívne\* |
| 1. Vplyvy na rozpočet verejnej správy | X |  |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | X |  |
| 3, Sociálne vplyvy  – vplyvy  na hospodárenie obyvateľstva,  -sociálnu exklúziu,  - rovnosť príležitostí a rodovú rovnosť a vplyvy na zamestnanosť |  | X |  |
| 4. Vplyvy na životné prostredie |  | X |  |
| 5. Vplyvy na informatizáciu spoločnosti |  | X |  |

**\*** Predkladateľ označí znakom x zodpovedajúci vplyv (pozitívny, negatívny, žiadny), ktorý návrh prináša v každej oblasti posudzovania vplyvov. Návrh môže mať v jednej oblasti zároveň pozitívny aj negatívny vplyv, v tom prípade predkladateľ označí obe možnosti. Bližšie vysvetlenie označených vplyvov bude obsahovať analýza vplyvov. Isté vysvetlenie, či bilanciu vplyvov (sumárne zhodnotenie, ktorý vplyv v danej oblasti prevažuje) môže predkladateľ uviesť v poznámke.

1. **Vplyvy na rozpočet verejnej správy**

Návrh zákona má pozitávne vplyvy na rozpočet verejnej správy.

1. **Vplyvy na podnikateľské prostredie**

Návrh zákona nemá žiadne vplyvy na podnikateľské prostredie.

1. **Sociálne vplyvy**

Návrh zákona nemá sociálne vplyvy.

1. **Vplyvy na životné prostredie**

Návrh zákona nemá žiadne vplyvy na životné prostredie.

1. **Vplyvy na informatizáciu spoločnosti**

Návrh zákona nemá vplyvy na informatizáciu spoločnosti.

**Osobitná časť**

**K Čl. I**

K ods. 1

Návrhom zákonasa mení  ustanovenie § 216 zákona, v zmysle ktorého politická strana, ktorá financovala alebo spolufinancovala aspoň sumou 5 000 eur náklady v súvislosti s organizáciou petície občanov, na základe ktorej prezident vyhlásil referendum, je povinná zaplatiť štátu časť výdavkov spojených s referendom, a to:

a) 1 500 000 eur v prípade, ak sú výsledky referenda platné podľa Ústavy Slovenskej republiky, alebo

b) 3 000 000 eur v prípade, ak sú výsledky referenda neplatné podľa Ústavy Slovenskej republiky.

K ods. 2

Ustanovenie splnomocňuje Ministerstvo vnútra Slovenskej republiky, aby po dohode so Štatistickým úradom Slovenskej republiky a Ministerstvom financií Slovenskej republiky ustanovilo všeobecne záväzným právnym predpisom jednotlivé druhy výdavkov spojených s voľbami, ktoré sa uhrádzajú zo štátneho rozpočtu, a spôsob ich úhrady (v zmysle čl. I zákona č. 180/2014 Z. z.), ako aj podrobnosti o spôsobe úhrady časti výdavkov spojených s referendom politickými stranami podľa odseku 1.

**K Čl. II**

S ohľadom na predpokladanú dĺžku legislatívneho procesu, ako aj na nadobudnutie účinnosti čl. I zákona č. 180/2014 Z. z., sa navrhuje účinnosť zákona na 1. júl 2015.